BODOLAND रादाब: मुसलपुर, 19 मे : आबहावा आरो जिब-जुनार अनफावरि सुबुंफोरनि थाखाय गोसोयाव दुखु नांथाव जाथाय सोमजिदों मानास हारिमायारि हाग्रामायाव । बुधबारनि हरनि समाव बड’लेण्डनि बिखायाव थानाय मख’जाथाव आरो रायखांजाथाव माहारियारि सम्फद मानास हाग्रामायाव थसे गं गोनां गान्दाया थैदों । खौरां मोननाय बादिब्ला मानास हाग्रामानि बाहाबारि ओन्सोलाव गुबुन माखासे गान्दाफोर गाग्लोबनायनि जाहोनाव 22 नाम्बारनि मासे बुन्दि गान्दाया थैदों। मख’नो नांगोनदि थांनाय 24 एप्रिलाव पबितरा हाग्रानिफ्राय बे गान्दाखौ लाबोनानै मानास हाग्रामायाव दोनफैनाय जादोंमोन । सिगांनिफ्रायनो बे गान्दानाव जोखोम दंखायोमोन । 22 नं नाम्बारनि बे गान्दाखौ गुबुन जायगानिफ्राय लाबोनानै मानास माहारियारि हाग्रामायाव दोनफैनायनि थाखाय बे जायगायावनो थाखानाय माखासे गान्दाफोरजों अरलायनाय, सौलायनाय जाथाइजों थैदों होनना सन्देह खालामदों हाग्रा बिफाननि मावथि बाबुल ब्रह्मा । उनाव जाथाइसालिसिम मानास हाग्रामानि दैदेनगिरि रधुनाथ बर’ बाहाबारि हाग्रा बिफाननि मावथि बाबुल ब्रह्म, देहा फाहामगिरि प्रभात बसुमतारि बिथांमोनजों लोगोसेनो हाग्रा बिफाननि मावथिफोरा थांनानै गान्दानि गोथै देहाखौ बोखांनो हायो ।